ΔΗΜΟΣ ΑΓΙΑΣ ΒΑΡΒΑΡΑΣ

***Αυτοτελές Τμήμα Δημάρχου* ΔΕΛΤΙΟ ΤΥΠΟΥ *14.10.2025***

**Οι ωφελούμενοι της Ομάδας Ανακύκλωσης του Ιδρύματος «Η Θεοτόκος» παρέδωσαν αναπηρικό αμαξίδιο στον δήμο μας**

Με πολύ μεγάλη χαρά ο δήμος μας υποδέχθηκε εχθές στο δημαρχείο τους νεαρούς ωφελούμενους της Ομάδας Ανακύκλωσης του Ιδρύματος «Η Θεοτόκος». Η ομάδα «μεταμόρφωσε» τα πλαστικά καπάκια σε ένα αναπηρικό αμαξίδιο και το προσέφερε στον δήμο μας με σκοπό να δοθεί σε συνάνθρωπο μας με κινητική αναπηρία. Το ότι αυτά τα παιδιά πήραν την πρωτοβουλία, έχει ιδιαίτερη αξία και παρέδωσαν σε όλους μας μαθήματα αλληλεγγύης και ανιδιοτελούς προσφοράς.

**Το Κοινωφελές Ίδρυμα Προστασίας Παιδιών και Νέων με Αναπτυξιακές Διαταραχές «Η Θεοτόκος»** είναι ΝΠΙΔ μη κερδοσκοπικού χαρακτήρα και λειτουργεί απρόσκοπτα από το 1963, παρέχοντας εξειδικευμένες υπηρεσίες σε παιδιά, εφήβους και νέους ενήλικες με Αναπτυξιακές Διαταραχές καθώς και στις οικογένειές τους.

Η δράση εντάσσεται στο εκπαιδευτικό πρόγραμμα ανακύκλωσης του ιδρύματος και στόχο έχει να καλλιεργήσει την οικολογική συνείδηση μέσα από πράξεις ουσίας.

«Η ευαισθητοποίηση για το περιβάλλον ξεκινά από τη συμμετοχή.  
Και κάθε μικρή πράξη μπορεί να φέρει μεγάλη αλλαγή», τόνισαν οι εκπαιδευτικοί που συνόδευαν τους ωφελούμενους.